**Dôvodová správa**

1. ***Všeobecná časť***

Poslanci za poslanecký klub Kotleba – Ľudová strana Naše Slovensko Marian Kotleba, Milan Uhrík a Ján Kecskés predkladajú do Národnej rady Slovenskej republiky návrh zákona, ktorým   
sa mení a dopĺňa zákon č. 39/2007 Z. z. o veterinárnej starostlivosti v znení neskorších predpisov.

Primárnym cieľom predkladaného návrhu zákona je uvoľniť byrokratické podmienky a uľahčiť domáci chov hospodárskych zvierat chovaných pre vlastnú spotrebu. V súčasnosti platná legislatíva kladie na domáci chov neúmerne náročné podmienky. Táto situácia nahráva v prospech najmä veľkovýrobcom mäsa a supermarketom, keďže ľudia si namiesto byrokraticky náročného domáceho chovu produkty živočíšnej výroby radšej kúpia z pultov predajní.

Sekundárnym cieľom navrhovanej legislatívnej zmeny je snaha o obnovenie potravinovej sebestačnosti Slovenska. V minulosti bola potravinová sebestačnosť a nezávislosť Slovenska zabezpečená najmä poľnohospodárskou a potravinárskou výrobou v jednotných roľníckych družstvách, na štátnych majetkoch a domácou výrobou. Kvalitné domáce produkty živočíšneho pôvodu však postupne vystriedali výrobky z dovozu, ktoré sú často pochybnej kvality a nevýraznej chuti.

Slovenskí producenti produktov živočíšneho pôvodu zvádzajú so zahraničnými dotovanými producentmi nerovný boj o prežitie. V dôsledku toho chov hospodárskych zvierat na Slovensku neustále upadá. Kým v roku 2011 sa podľa údajov Štatistického úradu SR na Slovensku vyrobilo 22 kg živej hmotnosti jatočných zvierat na obyvateľa, v roku 2015 to bolo už len 13 kg   
na obyvateľa. Tento nepriaznivý trend sa dá zvrátiť len tak, že Slovenská republika začne opäť vytvárať priaznivé podmienky pre domácich poľnohospodárov a potravinárov, medzi ktorých môžeme zaradiť aj domácich chovateľov.

Chov domácich zvierat pre súkromnú domácu spotrebu je pritom samozrejmosťou,   
ktorá sprevádza ľudskú spoločnosť od počiatku jej existencie. Ide o úplne prirodzený jav a preto akýkoľvek zbytočný byrokratický zásah do tohto fungovania predstavuje niečo umelé a násilné.   
Je žiaduce, aby slovenské rodiny a individuálni chovatelia mali možnosť byť sebestační a chovať domáce zvieratá bez hrozieb akýchkoľvek sankcií. Chov domácich zvierat je nielen zdrojom priamej obživy, ale predstavuje aj zmysluplné využitie voľného času, vlastných pozemkov, znalostí a príležitostí.

Produkty živočíšneho pôvodu, ktoré sa vyrábajú prevažne na vidieku, sú základom dobrej a zdravej životosprávy. Je v prirodzenom záujme každého domáceho chovateľa dôkladne   
si ustriehnuť, čím sú zvieratá v jeho domácom chove kŕmené a rovnakú pozornosť venovať   
aj hygienickým a veterinárnym otázkam s cieľom zabezpečiť dokonalý zdravotný stav chovaných zvierat. Preto nie je nutné vynucovať si dodržiavanie týchto povinností pod hrozbou pokút,   
či iných sankcií.

Súčasná právna úprava núti každého domáceho chovateľa hospodárskych zvierat registrovať   
si chov a znášať s tým spojené byrokratické povinnosti. Pri nesplnení daných povinností hrozí domácemu chovateľovi zvierat pokuta až niekoľko stoviek eur. Pritom drvivá väčšina malých domácich chovateľov v praxi ani nemá vedomosť, že im tieto povinnosti zákon ukladá,   
a preto je ich chov nelegálny.

Ide pritom o rôzne typy domácich chovateľov, ktorí chovajú domáce zvieratá s čistým úmyslom. Niektorí si dorábajú vlastné mäso a mäsové výrobky kvôli tomu, že mäso u mäsiara alebo v obchode je pre nich cenovo nedostupné. Niektorí chovatelia zase chcú seba a svoju rodinu živiť kvalitnými výrobkami s overeným pôvodom, a preto si chovajú a následne spracovávajú domáce zvieratá sami. Iní chovatelia zase využívajú ovce ako ekologické kosačky na svojich trávnatých pozemkoch.

Zrušenie sankcií a finančných pokút za domáci chov hospodárskych zvierat uľahčí život domácim chovateľom a povedie k zvýšeniu záujmu o domáci chov, k zvýšeniu produkcie domácich výrobkov živočíšneho pôvodu a k zlepšeniu potravinovej sebestačnosti Slovenska.   
Zároveň sa skončí nepríjemné byrokratické šikanovanie a nezmyselné pokutovanie občanov,   
ktorí si chcú na vlastnom pozemku chovať hospodárske zvieratá pre vlastnú spotrebu.   
Štát by sa mal namiesto zavádzania byrokratických obmedzení sústrediť skôr na vytváranie priaznivých podmienok pre domácich chovateľov a hľadať spôsoby, ako týmto chovateľom pomôcť, ako ich podporiť a ako zabezpečiť trvalú potravinovú sebestačnosť krajiny.

Predpokladá sa, že predložená novela zákona bude mať pozitívne sociálne vplyvy a mierne negatívny vplyv na štátny rozpočet, keďže rozmachom domáceho chovu môže prísť k zníženiu maloobchodného predaja produktov živočíšnej výroby.

***II. Osobitná časť***

**Čl. I**

K bodu 1

Vloženie paragrafu definujúceho neuloženie pokuty orgánom veterinárnej starostlivosti domácemu chovateľovi, ktorý spracováva mäso a iné priame či nepriame živočíšne produkty pre súkromnú spotrebu a spotrebu jeho blízkych osôb v zmysle priestupkov, poriadkovej pokuty a iných správnych deliktov tohto zákona.

**Čl. II**

Navrhuje sa účinnosť zákona od 1. júla 2017.